Anna lapsesi Jeesukselle!
Vie Jeesukselle sun lapses varhain!
 Sen luona lapsill’ on turva parhain,
 Hän heitä hellimmin holhoaa.
 On äidin sydän ja äidin käsi,
 Mill’ ohjaa hän sinun pienyttäsi
 Ja varten taivasta valmistaa.

 Kun eteen Herran sä lapses kannat,
 Sä parhaan perinnön sille annat:
 Teet kanssa-perijäks Kristuksen.
 Mut vie jok’ aika se Herran eteen,
 Ei kerran vain: pyhään kasteen veteen!
 Tää kallein uhri on Herrallen.

 Vie öin ja päivin ja aamuin, illoin!
 Vie häntä uskossa vielä silloin,
 Vaikk’ eksyi syntiin sen raukan tie!
 Näin Hanna uhrasi Samueelin,
 Mut varoituksena pojat Eelin
 On siitä, minnekä mailma vie.

 Vie piennä jo, kun on mieli herkin,
 Vie puhein, töin sekä esimerkin
 Ja rukoillen hänen puolestaan!
 Hänt’ ohjaa, edellä itse käyden,
 Ett’ aina oppis hän toivon täyden
 Panemaan Herrahan Jumalaan!

 Kun isä hartaana Herraa kiittää
 Ja lapset äänensä yhteen liittää:
 Oi eikö tää ole ihanaa!
 Viel’ ihanampaa, kun luona Herran
 Saa isä, äiti ja lapset kerran
 Ylistää yhdessä Jumalaa.